РЕГЛАМЕНТ (ЕО) № 704/2007 НА КОМИСИЯТА
от 21 юни 2007 година
за изменение на Регламент (ЕО) № 2707/2000 относно определяне на правила за прилагане на Регламент (ЕО) № 1255/1999 на Съвета по отношение на отпускането на помощ от Общността за доставяне на мляко и някои млечни продукти на учениците в учебните заведения
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално член 15 и член 47, второ тире от него,
като има предвид, че:
(1)
Член 14, параграф 3 от Регламент (ЕО) № 1255/1999 определя размера на помощта, отпускана за доставката на млечни продукти на ученици за периода от 1 юли 2006 г. до 30 юни 2007 г.
(2)
За улеснение на националните администрации и на отговорните за прилагането на схемата за мляко за училищата при управлението на изплащането на помощите, в края на учебната 2005/2006 г. с Регламент (ЕО) № 2707/2000 на Комисията (2) бе въведена преходна мярка в случай на промяна в размера на помощта.
(3)
Държавите-членки, в които учебната 2006/2007 г. завършва през юли, ще продължат да срещат трудности при управлението на изплащането на помощите поради промяната в техния размер. Целесъобразно е да се удължи горепосочената разпоредба за учебната 2006/2007 г.
(4)
Следователно Регламент (ЕО) № 2707/2000 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
В член 4, параграф 3 от Регламент (ЕО) № 2707/2000 втора алинея се заменя със следното:
„Същевременно за учебната 2006/2007 г. размерът на помощта, който е в сила към 1 юни може да се прилага през юли, ако учебната година в държавата-членка приключва през юли.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 юни 2007 година.